สกู๊ป : 6 ยุทธศาสตร์พัฒนาคนหนุน EEC
โครงการระเบียงเศรษฐกิจพิเศษภาคตะวันออก หรือ อีอีซี. ถือเป็นโครงการที่รัฐบาลหมายมั่นปั้นมือให้เป็นศูนย์กลางด้านเศรษฐกิจในภูมิภาคนี้ พร้อมเดินหน้าวางรากฐานการพัฒนากำลังคนให้มีคุณภาพ รองรับการเติบโตของเขตเศรษฐกิจพิเศษ ผ่านยุทธศาสตร์สำคัญ  6 ด้าน ด้วยวงเงินการลงทุนกว่า 619 ล้านบาท 

การพัฒนาทรัพยากรมนุษย์ ถือเป็นหัวใจสำคัญที่รัฐบาลพลเอก ประยุทธ์  จันทร์โอชา กำหนดไว้ในยุทธศาสตร์ 20 ปี เพราะกำลังคนถือเป็นฟันเฟืองสำคัญในการขับเคลื่อนให้เกิดการพัฒนาประเทศต่างๆ โดยเฉพาะโครงการพัฒนาระเบียงเศรษฐกิจภาคตะวันออก หรือ อีอีซี  ที่จะยกระดับไทยให้เป็นศูนย์กลางด้านเศรษฐกิจในภูมิภาคเอเชียตะวันออกเฉียงใต้ 

ยุทธศาสตร์การพัฒนากำลังคนเพื่อสนับสนุนเขตพัฒนาพิเศษภาคตะวันออก หรือ EEC  ที่รัฐบาลเห็นชอบอนุมัติวงเงินกว่า  619 ล้านบาทในการดำเนินการ จะเป็นเครื่องมือที่นำมาใช้สร้างบุคลากรให้มีคุณภาพช่วยผลักดันโครงการพัฒนาระเบียงเศรษฐกิจภาคตะวันออก ซึ่งจะมีกลุ่ม10 อุตสาหกรรมเป้าหมายเป็นกลไกขับเคลื่อนเศรษฐกิจเพื่ออนาคต 

สำหรับการดำเนินการพัฒนากำลังคนสนับสนุน อีอีซี จะแบ่งแผนงานออกเป็น 3 ระยะ ได้แก่ ระยะสั้น ประมาณ 3 ถึง 6 เดือน  ระยะปานกลาง 1 ถึง 2 ปี  ระยะยาว 3 ถึง 5 ปี ภายใต้ยุทธศาสตร์ 6 ด้าน ประกอบด้วย ยุทธศาสตร์การจัดการอาชีวศึกษาเพื่อความมั่นคงของสังคมและประเทศชาติ ให้ผู้ที่เรียนอาชีวศึกษามีความรู้ มีทักษะ มีความรู้เรื่องภาษา สามารถปรับตัวกับการเปลี่ยนแปลงของ EEC ได้

ยุทธศาสตร์การผลิตและพัฒนากำลังคนระดับอาชีวศึกษาและการวิจัยนวัตกรรม เพื่อสร้างขีดความสามารถในการแข่งขันของประเทศ ปรับปรุงพัฒนาหลักสูตรให้สอดคล้องกับ Super Cluster/Cluster New Engine of Growth เน้นหลักสูตรเชิงเทคโนโลยีและนวัตกรรม จัดตั้งศูนย์ควาเป็นเลิศ ศูนย์พัฒนาทักษะเฉพาะทางร่วมกับสถานประกอบการ และจัดหาผุ้เชียวชายเฉพาะสาขาวิชาชีพชั้นสูง

ยุทธศาสตร์การพัฒนาศักยภาพกำลังคนด้านอาชีวศึกษาทุกช่วงวัย และการสร้างสังคมแห่งการเรียนรู้ โดยจะส่งเสริมความพร้อมด้านอาชีพให้กับคนในกลุ่ม EEC ทุกช่วงวัย พร้อมต่อยอดทักษะกำลังคนในสถานประกอบการให้มีทักษะอาชีพสอดคล้องกับเทคโนโลยีและนวัตกรรม 4.0  แก้ปัญหาการขาดแคลนครูเร่งด่วน และยกระดับคุณภาพครู

ยุทธศาสตร์ การสร้างโอกาส ความเสมอภาค และควาเมท่าเทียมกันด้านอาชีวศึกษา โดยจะมีทุนการศึกษาสำหรับผู้ด้อยโอกาส การดูแลช่วยเหลือนักศึกษาให้มีงานทำควบคู่กับการเรียนเพื่อให้เกิดรายได้ 

ยุทธศาสตร์การสอน การแนะนำทั้งในและนอกระบบการศึกษา เพื่อสร้างการเติบโตของคุณภาพชีวิตที่เป็นมิตรต่อสิ่งแวดล้อม และเพื่อนร่วมงาน  

และยุทธศาสตร์ การขับเคลื่อนธุรกิจเศรษฐกิจประเทศด้วยงานวิจัยทุกระดับ เพื่อการปรับสมดุลและพัฒนาระบบการบริหารจัดการภาครัฐ เสริมสร้างศักยภาพสถานศึกษาให้มีควาพร้อมด้านทรัพยากรให้เป็นสถานศึกษา 4.0 

โดยแผนการพัฒนากำลังคนเพื่อสนับสนุน อีอีซี จะเริ่มขับเคลื่อนทันทีในปี 2560 ซึ่งคาดว่าจะสามารถผลิตบุคคลากรที่มีศักยภาพได้อย่างน้อย 2 หมื่นคน และอีก 5 ปีข้างหน้า จะมีบุคลากรที่พร้อมเข้ามาขับเคลื่อน อีอีซี อีกประมาณ 48,500 คน ซึ่งจะสามารถรองรับการเติบโตของเขตเศรษฐกิจพิเศษ อีอีซี ที่นักลงทุนต่างชาติเตรียมใช้เป็นฐานการผลิตในกลุ่มอุตสาหกรรมสำคัญ  จากแรงงานภายในประเทศที่มีฝีมือ และคุณภาพในการทำงาน สร้างโอกาสในการแข่งขัน และยกระดับ อีอีซี ก้าวขึ้นเป็นเขตเศรษฐกิจพิเศษชั้นนำของอาเซียนและเอเชีย